b'\n_START_ARTICLE_\nMyskiyrtti\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMyskiyrtti kasvaa noin kolme metri\xc3\xa4 korkeaksi. Sen nuoret versot ovat mehikasveja muistuttavia, lehv\xc3\xa4st\xc3\xb6 on tahmea ja tuoksuu miellytt\xc3\xa4v\xc3\xa4n aromaattiselta. Lehdet ovat kirkkaanvihreit\xc3\xa4, kapean syd\xc3\xa4menmuotoisia ja 35-80\xc2\xa0mm pitki\xc3\xa4. Niiden molempia puolia peitt\xc3\xa4\xc3\xa4 ohut tummanpunainen nukka. Kukinnot ovat versojen p\xc3\xa4iss\xc3\xa4 olevia haaraisia, isokokoisia terttuja. Halkaisijaltaan noin kolme millimetristen kukkien v\xc3\xa4ri vaihtelee valkoisesta violettiin, my\xc3\xb6s vaaleanpunaisia kukkia tavataan.\n_START_SECTION_\nLevinneisyys\n_START_PARAGRAPH_\nMyskiyrtti kasvaa joenvarsilla ja kukkuloiden rinteill\xc3\xa4. Sit\xc3\xa4 tavataan Etel\xc3\xa4-Afrikan it\xc3\xa4osissa KwaZulu-Natalin, Mpumalangan ja Limpopon provinsseissa, Namibiassa, Angolassa ja Botswanassa sek\xc3\xa4 trooppisen Afrikan it\xc3\xa4osassa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMyskiyrtti kuuluu Ruandan suosituimpiin rohdoskasveihin, ja sit\xc3\xa4 on k\xc3\xa4ytetty koko esiintymisalueellaan ysk\xc3\xa4m, malarian, ripulin, vatsatautien denguekuumee, p\xc3\xa4\xc3\xa4ns\xc3\xa4ryn, hammass\xc3\xa4ryn ja joidenkin muidenkin vaivojen hoitoon. Rohdoksena k\xc3\xa4ytet\xc3\xa4\xc3\xa4n tuoreita tai kuivattuja lehti\xc3\xa4 ja nuoria versoja. Yrtti\xc3\xa4 ker\xc3\xa4t\xc3\xa4\xc3\xa4n yleens\xc3\xa4 tarpeen mukaan, sill\xc3\xa4 se mustuu herk\xc3\xa4sti ja kuivuu huonosti. Laboratoriotutkimuksissa on osoitettu, ett\xc3\xa4 yrtiss\xc3\xa4 on ainesosia jotka todella torjuvat malariaa aiheuttavaa Plasmodium falciparum -loiseli\xc3\xb6t\xc3\xa4 kohtalaisesti. Lehdist\xc3\xa4 tehdyn uutteen on todettu est\xc3\xa4v\xc3\xa4n bakteerien kasvua.'